Il-poplu tas-Sudan wera kuraġġ u determinazzjoni straordinarji fit-tfittxija tiegħu għal bidla paċifika. Il-Kunsill Militari Transizzjonali wera li lest jidħol f'negozjati mal-forzi politiċi kollha. L-arkitett li verament ġab din il-bidla huwa l-poplu Sudaniż u huwa jistenna li t-talbiet leġittimi tiegħu jiġu indirizzati min-naħat kollha u b'bona fide. It-transizzjoni rapida u ordnata lejn korp transizzjonali ċivili b'awtorità sħiħa fit-teħid tad-deċiżjonijiet hija l-uniku mod li jippermetti proċess politiku paċifiku, kredibbli u inklużiv li jista' jilħaq l-aspirazzjonijiet tas-soċjetà Sudaniża u li jwassal għal riformi politiċi ekonomiċi tant meħtieġa. Il-pożizzjoni li ħa l-Kunsill tal-Paċi u s-Sigurtà tal-Unjoni Afrikana hija milqugħa b'sodisfazzjon u importanti f'dan il-kuntest. Fis-sitwazzjoni attwali, nistennew li l-partijiet kollha fis-Sudan jaġixxu bl-akbar rażan, jipprevjenu aktar vjolenza u jiżguraw ir-rispett lejn il-libertajiet fundamentali. L-awturi tal-vjolenza u l-abbuż, imwettqa issa u fil-passat, għandhom jinżammu responsabbli ta' għemilhom. F'dan ir-rigward, l-UE tfakkar li l-Istatut ta' Ruma u r-Riżoluzzjoni 1593 tan-KSNU joħolqu l-obbligu ta' kooperazzjoni mal-Qorti Kriminali Internazzjonali. Minbarra t-tneħħija tal-curfew, aktar miżuri għat-tisħiħ tal-fiduċja mill-Kunsill Militari Transizzjonali jiżguraw ambjent adatt għan-negozjati politiċi futuri, sabiex is-Sudan jaqleb il-paġna darba għal dejjem, kif qed jitlob il-poplu: il-ħelsien tal-persuni politiċi detenuti kollha li fadal inkluż l-istudenti minn Darfur; aċċess umanitarju sħiħ, f'waqtu u bla xkiel fit-territorju kollu, b'mod partikolari f'Darfur u fiż-Żewġ Żoni; ir-riforma immedjata tal-forzi tas-sigurtà. L-UE tinsab lesta biex tinvolvi ruħha ma' korp transizzjonali ċivili inklużiv, hekk kif ikun stabbilit, sabiex miegħu tfassal ir-relazzjoni futura tagħna qabelxejn permezz ta' miżuri ta' appoġġ immedjat għall-poplu Sudaniż li għadu qed iħabbat wiċċu ma' sitwazzjoni ekonomika u umanitarja gravi. Il-Pajjiżi Kandidati l-Maċedonja ta' Fuq*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda u l-Liechtenstein, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia, jallinjaw ruħhom ma' din id-dikjarazzjoni. *Il-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.